Ο **Χόμμερτ φαν ντερ Χραχτ** (φλαμανδικά: **Gommaert van der Gracht** ή **Gommaer van der Gracht** (περ. 1590 - 1639) ήταν Φλαμανδός ζωγράφος, ο οποίος στους πίνακές του απεικόνιζε νεκρές φύσεις και τοπία.

Βίος
----

Εκτεταμένο τοπίο με εξωτικά άνθη, καρπούς και λαχανικά και τη σκηνή *Μη μου Άπτου* στον κήπο
Οι λεπτομέρειες του βίου του είναι σπάνιες. Γεννήθηκε στο Μέχελεν ανάμεσα στο 1580 και στο 1600 και ήταν γιος του Χόμμερτ φαν ντερ Χραχτ, ο οποίος απεβίωσε το 1603, και της Αν Νταρτς. Σύμφωνα με το αρχείο καταγραφής της τοπικής Συντεχνίας του Αγίου Λουκά, εκπαιδεύτηκε από τον Μίχιελ Κόξι τον νεότερο, γιο του Μίχιελ Κόξι, εκκινώντας από την 1η Ιανουαρίου 1602. Δεν είναι σαφές αν καθ' όλη τη διάρκεια της σταδιοδρομίας του διέμεινε στη γενέτειρά του. Απεβίωσε στο Μέχελεν.

Είχε έναν μικρότερο αδελφό (ή συγγενή) που λεγόταν Γιάκομπ φαν ντερ Χραχτ, ο οποίος εκπαιδεύτηκε μαζί του, έγινε προσωπογράφος και χαράκτης και απεβίωσε στη Χάγη το 1651 ή το 1652.

Έργο
----

Ο Χόμμερτ φαν ντερ Χραχτ ειδικευόταν σε τοπία και νεκρές φύσεις. Οι νεκρές του φύσεις περιλαμβάνουν απεικονίσεις από την αγορά ή από την κουζίνα καθώς και καρπούς και παιχνίδια. Συχνά ενέθετε νεκρές φύσεις σε τοπία. Ζωγράφιζε, επίσης, σκηνές της καθημερινότητας. Μέχρι πρότινος ήταν γνωστά ελάχιστα έργα του, τα οποία πρόσφατα αυξήθηκαν με εκ νέου αποδόσεις.

Στο Δημοτικό Μουσείο του Μέχελεν (Stedelijke Musea Mechelen) υπάρχει ένας μεγάλος (174 x 270 εκ.) υπογεγραμμένος πίνακάς του που απεικονίζει άνθη, καρπούς, λαχανικά και τρία *putti* Ο πίνακας είναι ζωγραφισμένος με μεγάλη ακρίβεια και η τονικότητά του είναι χαρακτηριστική της εποχής, με αποχρώσεις του καφέ, του πράσινου και του μπλε.. Ο μεγάλος πίνακας που εικονίζει η φωτογραφία επάνω (*Εκτεταμένο τοπίο με εξωτικά άνθη, καρπούς και λαχανικά και τη σκηνή* Μη μου Άπτου *στον κήπο*), διαστάσεων 175,3 x 269,2 εκ. αποκτήθηκε από το "National Trust" και σήμερα εκτίθεται στο "Rufford Old Hall" στο Ράφφορντ του Λάνκασαϊρ. Στη σύνθεση αυτή συνδυάζονται τοπίο, νεκρή φύση, απεικόνιση ζώων και η θρησκευτική σκηνή *Μη Μου Άπτου* στο παρασκήνιο, που απεικονίζει τον Ιησού να εμφανίζεται στη Μαρία Μαγδαληνή σε έναν κήπο.

Στις 7 Απριλίου 2007 στη Βιέννη ο οίκος δημοπρασιών "Dorotheum" εξέθεσε σε δημοπρασία τη σύνθεση του φαν ντερ Χραχτ "Η φιλανθρωπική αγορά του Αγίου Γεωργίου σε φλαμανδικό χωριό", μια σκηνή καθημερινότητας που ανάγει σε παρόμοιες σκηνές που ζωγράφισαν κατά τον 16ο αιώνα Φλαμανδοί καλλιτέχνες, όπως ο Πίτερ Μπρίγκελ ο πρεσβύτερος.

Δείτε επίσης
------------

* Κατάλογος Φλαμανδών ζωγράφων

Παραπομπές
----------

1. 1 2  *Artnet*. gommaert-van-der-gracht. Ανακτήθηκε στις 9  Οκτωβρίου 2017.
2. 1 2  (Αγγλικά) *Art UK painters database*. van-der-gracht-gommaert-c-15901639. Ανακτήθηκε στις 9  Οκτωβρίου 2017.
3. ↑  (Ολλανδικά) *RKDartists*. rkd.nl/explore/artists/33198. Ανακτήθηκε στις 23  Αυγούστου 2017.
4. ↑  Άλλες παραλλαγές του ονόματός του είναι: G. van der Gracht, Gommaer van der Gracht, Gommaire van Aelst, Gommaire Van Aelst, Gommarus van der Gracht
5. 1 2 3 4  Gommaert van der Gracht στο Ολλανδικό Ίδρυμα Ιστορίας της Τέχνης (Ολλανδικά)
6. 1 2 3  H. Conincks, *Gommaire van der Gracht* Αρχειοθετήθηκε 2016-01-21 στο Wayback Machine. in: La Biographie Nationale de Belgique, Volume 26, p. 336 (French)
7. ↑  Stedelijke Musea Mechelen, *Landschap met bloemen, vruchten en putti*, ο ζωγράφος αναφέρεται ως "Gommarus van der Gracht"[*νεκρός σύνδεσμος*]
8. ↑  *putti* (ιταλ. πληθ. του *putto*) ονομάζεται μορφή που απεικονίζει ένα παχουλό μωρό ή παιδάκι, συνήθως γυμνό ή φτερωτό, και συνήθως συνδέεται (ολοσχερώς εσφαλμένα) με χερουβείμ.
9. ↑  *The Kermis of St. George in a Flemish Village* Αρχειοθετήθηκε 2016-03-14 στο Wayback Machine. at international auctioneers

Εξωτερικοί σύνδεσμοι
--------------------

* Works by Gommaert van der Gracht at arcadja.com

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* BPN: 01396009
* RKD: 33198

 |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Τέχνη
* Πύλη:Ζωγραφική
 |

 |